Allister, die tyd vir verskonings is finaal verbyAllister Coetzee (Foto: herald.ie) Dit het die Suid-Afrikaanse rugbybase drie maande geneem om die Springbokmasjien te versien, dus kan daar geen verskonings meer vir die Bokafrigter, Allister Coetzee, wees as die Bokke in Junie in die reeks van drie toetse teen Frankryk sukkel nie. Wanneer Brendan Venter ná die Sesnasiesreeks as die laaste belangrike lid van Coetzee se afrigtingspan inval, sal Coetzee op Venter, Franco Smith, Matt Proudfoot en Johann van Graan se knoppies kan druk. Dus is daar nou geen verskonings dat die onervare Mzwandile Stick as agterlynafrigter op hom afgedwing is nie. Daar is drie oefenkampe vir die Bokke gereël – die eerste word Dinsdag afgehandel nadat die Bok-groep in Johannesburg saamgetrek het. Coetzee kan dus ook nie meer die geldige verskoning gebruik dat die span nie behoorlik voorbereid was nie. Die franchise-afrigters gee ook hul heelhartige samewerking en hulle omarm ook ŉ spelpatroon wat die Cheetahs en die Lions in die Superrugbyreeks nastreef. Die kondisioneringsafrigters sit ook koppe bymekaar, dus kan die spelers se fiksheid ook nie meer bevraagteken word nie. Coetzee kan ook die meeste van die Bokke wat oorsee speel, steeds oorweeg, want die rugbybase se besluit om ŉ beperking op die insluiting van spelers te plaas wat nog nie in meer as 30 toetse gespeel het nie, het die kraan beslis nie toegedraai nie. Daar hang net vraagtekens oor twee of drie spelers, soos Steven Kitshoff en Marcell Coetzee. Kitshoff sal na alle waarskynlikheid binnekort na Suid-Afrika terugkeer en as Coetzee teen die Franse speel, sal hy meer as die 30-toetskerf verbygesteek het. Dus kan die verskoning dat hy nie oorsese talent mag gebruik nie, ook nie meer in die pad van oorwinnings staan nie. Die grondslag moet dus teen die Franse gelê en in die Rugbykampioenskap teen Nieu-Seeland, Australië en Argentinië voortgesit word. Die besluite moes reeds verlede jaar geneem gewees het voordat Coetzee aangestel is, maar ondanks al die waarskuwings is daar nie ag daarop geslaan nie. Nou het Coetzee alles gekry wat hy wou gehad het, en nou kan hy en sy afrigtingspan by die feesmaal aansit.